આ માટે નાણા મંત્રાલય ટૂંક સમયમાં સ્પષ્ટતા કરશે કે ખાણી પીણીની ચીજોમાં ટેકઅવે તથા હોમ ડિલિવરી પર સર્વિસ ટેક્સ અમલી નહીં બને . આ પગલાને મેકડોનાલ્ડ્સ , ડોમિનોઝ અને પિત્ઝા હટ નેશનલ ફૂડ ચેઇન્સની સાતે નાના ફાસ્ટફૂડ જંક્શન અને રેસ્ટોરન્ટ્સ આવકારશે . આ બાબત અંદે નાણા મંત્રાલયના એક અધિકારીએ જણાવ્યું છે કે ‘ટેકઅવે અને હોમ ડિલીવરી પર સર્વિસ ટેક્સ લાગુ નહીં પડે . ' નાણા મંત્રાલયે કહ્યુ છે કે ટેક્સ અને બંધારણીય જોગવાઈઓને ધ્યાનમાં લીધા બાદ આ સેવાઓ પર ટેક્સ લાગુ કરી શકાય નહીં . બંધારણમાં 44માં સુધારા બાદ કલમ 366માં ફૂડ અને ડ્રિંક સહિત માલના વેચાણની વ્યાખ્યા નક્કી કરવામાં આવી છે . નાણા મંત્રાલયે હોમ ડિલિવરી અને ટેકઅવે પર સર્વિસ ટેક્સ લાગુ નહીં થાય તેવી સ્પષ્ટતા કરી છે . તેનાથી ઉદ્યોગને ઘણી રાહત થશે કારણ કે તેણે સરકાર સમક્ષ આ વિશે ઘણી રજૂઆતો કરી હતી . તેમણે નવો ટેકસ મુલતવી રાખવા માટે પણ રજૂઆત કરી હતી . નાણાકીય વર્ષ 2013 - 14ના કેન્દ્રીય બજેટમાં ચાલુ એપ્રિલથી તમામ એસી રેસ્ટોરા માટે સર્વિસ ટેક્સ લાગુ કરવામાં આવ્યો હતો . તેથી એસી રેસ્ટોરાએ ગ્રાહકોને હોમ ડિલીવરીથી વેચવામાં આવતા કે પેક કરીને વેચાતા ફૂડ માટે પણ સર્વિસ ટેક્સ વસુલવાની શરૂઆત કરી હતી . પરોક્ષ વેરા માટેની ટોચની બોડી સેન્ટ્રલ બોર્ડ ઓફ એકસાઈઝ એન્ડ કસ્ટમ્સે આ અંગે સર્વિસ ટેકસના નિયમો નક્કી કર્યા ન હોવાથી આ સ્થિતિ રચાઈ હતી .